Rocklegende Piet Botha oorlede | Maroela Media
Die Suid-Afrikaans rocklegende Piet Botha is in die ouderdom van 63 oorlede.
Botha is vroeër die jaar met pankreaskanker gediagnoseer. Die blues-en-rockmusikant was net meer as 'n week gelede reeds te siek om by die Strab-musiekfees in Mosambiek op te tree. Hy was egter vasbeslote om op 14 Julie by die Bands for Bricks-konsert in Menlyn se Sun Arena op te tree.
Botha, die Hammer van die rockgroep Jack Hammer, was 'n legende in die rockwêreld en sy laaste album, "Die middernagtrein", wat in Maart verlede jaar bekend gestel is, het in April vanjaar die Ghoema-musiektoekenning ontvang vir beste rock-album. Dit was sy sesde vollengte album in Afrikaans.
Piet het vroeg in 2017 ernstige rugbeserings opgedoen in Margate toe hy van die verhoog afgeval het tydens 'n Jack Hammer-konsert op die Suidkus-motorfietsfees. Hy het twee rugwerwels gebreek en moes 'n operasie ondergaan.
Botha is op 18 Julie 1955 gebore en was reeds op skool deel van rockgroepe en het toe ook al begin liedjies skryf. Hy was van 1981 tot 1983 betrokke by die groep Wildebeest voor Jack Hammer in 1984 begin is.
Botha is in 1997 versoek om 'n Afrikaanse album te skryf en op te neem en "Suitcase vol winter" was die produk daarvan. Sy album "Die Mamba" is in Augustus 2003 vrygestel en het groot lof ontvang. Botha is in 2002 in die SA Rock Hall of Fame ingelyf.
Botha het in Mei 2006 die SAMA-toekenning vir lewenslange bydrae ontvang en het ook kort daarna 'n Prestige-toekenning van die FAK ontvang vir sy bydrae tot Afrikaans.
In 2011 het Botha in die televisiereeks "Wie Lê Waar" op kykNET verskyn wat gelei het tot sy album "Spookpsalms".
Botha laat onder andere sy drie dogters, Robynne, Jessica en Piya en sy sibbes, Roelof Botha, Anna Hertzog en Lien Botha agter.
Botha se pa, die politikus Pik Botha, is op 12 Oktober in die ouderdom van 86 jaar in Pretoria oorlede.
In die nuus Piet Botha
SAL begin soek na nuwe hoof
'n Suitcase vol Winter …….rus sag Piet Botha een van ons grootste Rockers !!
Wat 'n musikant!
Groot leemte Piet!
SA sal jou mis!????????????
Het vir Piet al 'n paar keer ontmoet. Ek besit van sy albums en hy is inderdaad 'n legende. Sy live vertonings was briljant. Hy sal deur ons wat hou van goeie musiek gemis word.